Vaasan villatavaratehdas

Vaasan villatavaratehdas on entinen tehdasrakennus Vaasassa, Vaasanpuistikon ja Asemakadun kulmassa. Tehtaan alkuperäinen käyttäjä oli vuonna 1898 perustettu Osakeyhtiö Waasan Villatavaratehdas (ruots. Aktiebolaget Wasa Yllevarufabrik), jonka tehdastoiminta siellä alkoi heti sen valmistuttua luultavasti vuonna 1905. Nykyään rakennuksessa on asuntoja ja kaksi liikehuoneistoa. Historiaa Kauppias Matts Haglund ja rouva Matilda Wigardt rakennuttivat Osakeyhtiö Waasan Villatavaratehtaalle kolmikerroksisen tiilisen tehdasrakennuksen Vaasanpuistikon ja Asemakadun kulmasta ostetulle tontille. Tällä paikalla sijaitsi ennen C. A. Setterbergin suunnittelema puutalo. A. W. Stenforsin suunnitelman mukaisen tehtaan rakentaminen alkoi vuonna 1904. Sen valmistumisvuodesta ei ole täyttä yksimielisyyttä; Ilkka-Pohjalaisessa kesäkuussa 2020 ilmestyneessä artikkelissa todennäköisimpänä valmistumisen ajankohtana pidettiin vuotta 1905. Waasan Villatavaratehdas oli alkuvaiheessa villakutomo, 1920-luvun jälkeen sen valmistamiin tuotteisiin kuului villa- puuvilla ja keinosilkkivaatteita. Suurimman osan yhtiöstä omisti Gros-suku vuodesta 1908 alkaen. Villatavaratehdasta laajennettiin Carl Schoultzin suunnittelemalla viisikerroksisella lisäsiivellä vuonna 1928. 1960-luku oli Waasan Villatavaratehtaalle vaikeaa aikaa ja yritys lakkautettiin vuonna 1966. Tehdasrakennuksessa toimintaa jatkoi laamapaidoista tunnettu Star Trikoo, joka myöhemmin muutti Klemettilään. Villatavaratehtaassa on toiminut ajan saatossa myös kirjapaino Fram ja Keltsuna tunnettu nuorisotila. Vanha tehdas saneerattiin 2000-luvulla asunnoiksi ja työ valmistui vuonna 2007. Kunnostus kohdistui enimmäkseen rakennuksen sisätiloihin. Ikkunat ja sisäpihan parvekkeet rakennettiin nykymääräysten mukaisiksi. Yhteensä asuntoja valmistui 28 kappaletta. Arkkitehtuuri Alkuperäinen kadun kulmassa sijaitseva tehdasrakennus edustaa pienimuotoista teollisuusrakentamista. Ikkunoiden muotoilu edustaa jugendia ja kulmatorni tuo rakennukseen goottilaisia piirteitä. Villatavaratehtaan julkisivun tyyli muistuttaa lähinnä tuon ajan asuntoarkkitehtuuria. A. W. Stenforsin alkuperäisen suunnitelman mukaan julkisivu oli tarkoitus rapata roosan väriseksi. Rappausta ei kuitenkaan tehty, luultavasti kustannussyistä. Villatavaratehtaan julkisivut kadun puolelta on suojeltu. Lähteet